Nav: Laveste arbeidsledighet siden januar 2009

Arbeidsledigheten faller til det laveste nivået på over 9,5 år. Dette kan danne grunnlag for lønnsvekst.

ARBEIDSLEDIGE: Antallet arbeidsledige fortsetter å falle i juni. Vis mer byoutline Foto: Lise Åserud NTB scanpix

Publisert: Oppdatert: 29. juni 2018 11:42 , Publisert: 29. juni 2018 10:11

Antallet helt ledige falt med 400 personer i juni, det melder Nav fredag.

– Hittil i år har antallet helt ledige gått ned med nesten 5.000 personer, og det er i Rogaland og blant ingeniører at arbeidsledigheten har falt mest, sier arbeids- og velferdsdirektør Sigrun Vågeng i Nav i en melding.

Ifølge sesongjusterte tall er nå 2,3 prosent av arbeidsstyrken registrert som helt ledige i juni, det er det samme som i mai da antallet helt ledige falt med 1.700 personer.

Nav skriver at på tross av at ledigheten faller mindre i juni enn i mai, omfatter fallet de fleste fylker og arbeidsgrupper. I løpet av første halvår er det Rogaland, Aust-Agder og Troms som har hatt den største prosentvise nedgangen.

Faller mindre enn ventet

– Stadig strammere arbeidsmarked, men helt på linje med Norges Banks forventninger, skriver sjeføkonom Frank Jullum i Danske Bank på Twitter, like etter offentliggjøringen av tallene.

Nordea Markets hadde på forhånd ventet at trenden på at det blir rundt 1.000 færre ledige ville fortsette.

– Vi tror fortsatt at arbeidsledigheten vil falle mer enn Norges Bank forventer fremover, skriver Kjetil Olsen i Nordea Markets i en melding.

Gode utsikter

Kjersti Haukland, sjeføkonom i DNB Markets, trekker frem at selv om tallene for arbeidsledigheten falt mindre enn ventet, trekker andre nøkkelindikatorer i klar retning av at norsk økonomi er i en positiv trend.

- Både aku-tallene og veksten i detaljomsetningen var bedre enn ventet. Ser vi på tallene samlet, kan vi slå fast at det går bra med norsk økonomi for tiden.

Haukland mener at trenden underbygger Norges Banks plan om å heve renten ved neste rentemøte i september.

- Vi forventer at Norges Bank vil heve renten ved neste møte i september, og at de deretter vil heve renten to ganger i løpet av 2019.

Lønnsvekst

Norges Bank tror på en betydelig lønnsvekst fremover. DNB Markets er ikke like optimistiske.

- I dag er vi på en lønnsvekst på 3 prosent, og Norges Bank tror at vi kommer til å komme opp 4. Tanken er at presset i arbeidsmarkedet vil presse lønningene opp.

- Vi er ikke nødvendigvis enig i dette, da vi tror at faktorer som lav internasjonal lønnsvekst vil redusere lønnsveksten mer enn det Norges Bank legger til grunn, sier Haukland.

Her kan du lese mer om Arbeidsledighet